ג'ון גארי אוונס

**ג'ון גארי אוונס** (באנגלית: **John Gary Evans**; ) היה פוליטיקאי אמריקאי מקרוליינה הדרומית, איש המפלגה הדמוקרטית, שכיהן כחבר בית הנבחרים של קרוליינה הדרומית בשנים 1888–1892, לאחר מכן ועד 1894 כחבר הסנאט של קרוליינה הדרומית, לאחר מכן ועד 1897 כמושל קרוליינה הדרומית ה-85, וסיים בכהונה נוספת בבית הנבחרים בשנים 1923–1925.
## ראשית חייו
ג'ון גארי אוונס נולד בקוקסברי  שבקרוליינה הדרומית למשפחה מהמעמד הגבוה, כבנם של הבריגדיר גנרל מצבא הקונפדרציה נייתן אוונס ושל אן ויקטוריה (לבית גארי) אוונס. ב-1868, כשהיה בן חמש, נפטר אביו, והוא עבר להתגורר באדג'פילד  עם דודו מרטין וית'רספון גארי . לאחר שהשלים את לימודיו בבית ספר התיכון בקוקסברי, החל אוונס ללמוד בקולג' יוניון  בסקנקטדי שבמדינת ניו יורק. מות דודו ב-1881 אילץ אותו לפרוש מהלימודים בשל קשיים פיננסיים, אך ב-1883 הוא סיים את לימודיו.
## קריירה פוליטית
ב-1887 התקבל אוונס ללשכת עורכי הדין, החל לעסוק במקצוע בעיר אייקן , ונודע בשל הייצוג שנתן לחקלאים העניים. ייצוג זה הוביל לפיתוח קשרים עם ג'ון לורנס מנינג ועם בנג'מין טילמן. ב-1888, כשהיה בן 25, נבחר אוונס לבית הנבחרים של קרוליינה הדרומית. ב-1892 הוא נבחר לסנאט של קרוליינה הדרומית. כפוליטיקאי בעל גישה רפורמית, הוא זיהה עצמו עם האגף הפרוגרסיבי של המפלגה הדמוקרטית בקרוליינה הדרומית.

עלייתו הפוליטית המהירה של אוונס המשיכה כאשר ב-1894, בגיל 31, הוא נבחר כמושל קרוליינה הדרומית ה-85, צעיר מושלי המדינה אי פעם. במהלך תקופת כהונתו כמושל, המשיך אוונס את מדיניותו של טילמן, וישב בראש ועידת החוקה של קרוליינה הדרומית של 1895. החוקה החדשה שהתקבלה אז שללה למעשה את זכות ההצבעה מרוב האפרו-אמריקאים, אסרה על נישואים בין-גזעיים, והפכה את ההפרדה הגזעית בבתי הספר לחוקיים. באותה תקופה הוטלה אחריות על כל אחד ממחוזות המדינה בסכום של 2,000 דולר על כל מעשה לינץ' שבוצע בתחומו, סכום שהועבר ליורשי קורבן המעשה. בחוקה החדשה הוטלה גם הגבלת כהונה על מושלי המדינה, כך שהם יכלו לכהן בלא יותר משתי תקופות כהונה של שנתיים כל אחת.

אוונס התחייב שלא להתמודד לתקופת כהונה שנייה ב-1896, ותחת זאת כיוון עצמו למרוץ לסנאט של ארצות הברית. ב-1897 הוא נוצח בבחירות על מושב שהתפנה בסנאט. מתוך תסכולו, הוא התגייס כמייג'ור לצבא ארצות הברית, וב-1898 לחם במלחמת ארצות הברית-ספרד, וסייע בהקמת ממשלה אזרחית בקובה. לאחר המלחמה הוא חידש את עיסוקו בעריכת דין בעיר סרפרטנבורג .

ניסיונות נוספים של אוונס להתמודד על מושב פנוי בסנאט ב-1902 וב-1908 כשלו, ומכאן והלאה הוא הקדיש את כוחותיו לפוליטיקה הפנימית של המפלגה הדמוקרטית. שלוש פעמים הוא היה נציג לוועידה הארצית של הדמוקרטים בשנים 1900, 1912 ו-1916. ב-1914 הוא היה יושב ראש הוועד המנהל של הדמוקרטים בקרוליינה הדרומית, ובשנים 1918–1928 הוא היה נציג מדינתו בוועדה הדמוקרטית הלאומית. בשנים 1923–1925 כיהן אוונס שוב בבית הנבחרים של קרוליינה הדרומית, והיה חבר בוועדת המשפט ובוועדת הכללים של הבית.
## חיים אישיים
ב-1897 נשא אוונס לאישה את אמילי מנספילד פלאם, ולשניים נולדה בת אחת.

ג'ון גארי אוונס נפטר בספרטנבורג ב-27 ביוני 1942. הוא נטמן בבית הקברות וילווברוק שבאדג'פילד.

ביתו שבספרטנבורג  הוכנס ב-2007 אל המרשם הלאומי של מקומות היסטוריים.
## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 4, Westport, Conn.; Meckler Books, 1978, pp. 1424-1425.


## קישורים חיצוניים
* ג'ון גארי אוונס באתר אגודת המושלים הלאומית 
* ג'ון גארי אוונס באתר The Political Graveyard 
* 

## הערות שוליים

קטגוריה:אמריקאים ילידי קרוליינה הדרומית
קטגוריה:מושלי קרוליינה הדרומית
קטגוריה:מושלי מדינות ארצות הברית מהמפלגה הדמוקרטית
קטגוריה:חברי האספה הכללית של קרוליינה הדרומית
קטגוריה:אנשי צבא אמריקאים במלחמת ארצות הברית–ספרד
קטגוריה:בוגרי מכללת יוניון
קטגוריה:עורכי דין אמריקאים במאה ה-19
קטגוריה:עורכי דין אמריקאים במאה ה-20
קטגוריה:אמריקאים שנולדו ב-1863
קטגוריה:אמריקאים שנפטרו ב-1942